**ՀԻՄՆԱՎՈՐՈՒՄ**

**««ԳՈՐԻՍԻ ՊԵՏԱԿԱՆ ՀԱՄԱԼՍԱՐԱՆ» ՊԵՏԱԿԱՆ ՈՉ ԱՌԵՎՏՐԱՅԻՆ ԿԱԶՄԱԿԵՐՊՈՒԹՅՈՒՆԸ «ԳՈՐԻՍԻ ՊԵՏԱԿԱՆ ՀԱՄԱԼՍԱՐԱՆ» ՀԻՄՆԱԴՐԱՄԻ ՎԵՐԱԿԱԶՄԱՎՈՐԵԼՈՒ ԵՎ ԳՈՒՅՔ ՏՐԱՄԱԴՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ**

**ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ**

***1.Անհրաժեշտությունը***

 Նախագծի ընդունման անհրաժեշտությունը բխում է ներկայումս կրթության ոլորտում ընթացող բարեփոխումներից, որոնց կարևոր գործոններից մեկը բարձրագույն ուսումնական հաստատությունների կառավարման արդիականացումն է:

 Միջազգային փորձի ուսումնասիրությունը ցույց է տալիս, որ վարկանիշ ունեցող եվրոպական շատ բուհերի գործունեության իրավական- կազմակերպական հիմնական ձևը հիմնադրամն է, որը սահմանում և ապահովում է բարձրագույն ուսումնական հաստատությունների ինստիտուցիոնալ ինքնավարությունը:

***2.Ընթացիկ իրավիճակը և կարգավորման նպատակը***

Հայաստանի Հանրապետության պետական բուհերի ռեկտորների խորհուրդը, 2013թ. հունվարի 11-ին քննարկելով պետական բուհերի ՊՈԱԿ-ից հիմնադրամ վերակազմակերպելու հարցը, եզրակացրեց, որ այն բխում է Բոլոնյան գործընթացի պահանջներից և մեկ քայլ առաջ է համալսարանների ինքնավարության ապահովման գործընթացում:

Հայաստանի Հանրապետությունում պետական ոչ առևտրային կազմակերպության կարգավիճակում գործող 16 պետական բարձրագույն ուսումնական հաստատություններից 12-ը վերակազմավորման ձևով վերակազմակերպվել են հիմնադրամների:

Գորիսի պետական համալսարանը ՀՀ Սյունիքի մարզի և հարավային տարածաշրջանի բարձրագույն կրթությամբ մասնագետներ պատրաստող ամենամեծ բուհն է: Համալսարանին իր բնականոն գործունեությունը կազմակերպելու համար այսօր անհրաժեշտ է ակադեմիական ինքնավարություն, ինչի նպատակով անհրաժեշտ է ունենալ նաև բավարար ֆինանսավորման կայուն աղբյուրներ, որոնք համալսարանին հնարավորություն կտան մրցակցելու այլ բարձրագույն ուսումնական հաստատությունների հետ, իրականացնելու առավել արդյունավետ կրթական ու հետազոտական գործունեություն̀ սոցիալական պատվերին համարժեք, հնարավորինս մեծաթիվ ուսանողների ներգրավելու ուսանողական գիտական աշխատանքներում՝ ուղղորդելով դեպի կիրառական ու ներդրումային արդյունքների ձեռքբերումը:

«Գորիսի պետական համալսարան» պետական ոչ առևտրային կազմակերպության այսօրվա կազմակերպական-իրավական կարգավիճակը հնարավորություն չի ընձեռնում իրականացնելու ձեռնարկատիրական գործունեության տեսակներ ու ծավալներ: Խնդրի լուծման դժվարությունն այն է, որ համալսարանի ֆինանսական սահմանափակ միջոցները հնարավորություն չեն տալիս զգալի նախնական ներդրում պահանջող բնագավառներում ապահովել շոշափելի զարգացում, իսկ համալսարանի կարգավիճակը հնարավորություն չի տալիս որոշակի սահմանված կարգով ներգրավելու արտաքին ներդրողների:

Նշված և այդ կարգի այլ սահմանափակումները վերացնելու նպատակով նպատակահարմար է համալսարան ՊՈԱԿ-ից վերակազմակերպել հիմնադրամի՝ նկատի ունենալով նաև հետևյալ հանգամանքները.

1. Վերակազմակերպելու արդյունքում հիմնադրամը կունենա լայն հնարավորություն ավելի ճկուն, արդյունավետ օգտագործելու իր գույքը, ներգրավելու արտաքին ներդրողների՝ ի նպաստ կրթության ու գիտության զարգացման՝ավելացնելով հիմնադրամի կողմից պետական բյուջե մուծվող հարկերը:

2. Պետությունը կպահպանի հիմնադրամին օգտագործման իրավունքով հանձնված գույքի ճիշտ, նպատակային օգտագործման նկատմամբ հսկողություն իրականացնելու իրավունքը՝ պահպանելով նաև օրենքով նախատեսված կրթության ֆինանսավորումը պետական բյուջեից:

3. Հիմնադրամն ինքն է սահմանում ձեռնարկատիրական գործունեության այն տեսակները, որոնցով կարող է զբաղվել, իսկ ՊՈԱԿ-ի դեպքում այդ ցանկը հաստատում է ՀՀ կառավարությունը: Ակնհայտ է, որ ձեռնարկատիրական գործունեության չարդարացված սահմանափակումները չեն նպաստում զարգացման գործընթացին:

4. պետք է հաշվի առնել նաև այլ երկրների դրական փորձը, որտեղ բուհերը հիմնականում գործում են հիմնադրամի կարգավիճակով, ինչը ապահովում է բուհերի ինքնուրույնության և ինքնակառավարման հռչակված սկզբունքները, որոնք հատկանշվում են պետության ու հասարակության առջև պատասխանատվությամբ և հաշվետվողականությամբ:

ՊՈԱԿ-ից հիմնադրամ վերակազմակերպելու դեպքում համալսարանին նաև հնարավորություն կտրվի պահպանելու և զարգացնելու իր ուսումնագիտական ներուժը, պրոֆեսորադասախոսական անձնակազմին մշտապես հաղորդակից դարձնելու գիտության, մշակույթի, տեխնիկայի, տնտեսության ոլորտներում տեղի ունեցող զարգացումներին, ինչպես նաև կնպաստի կրթության որակի բարելավմանը:

1. **Ակնկալվող արդյունքը.**

««Գորիսի պետական համալսարան» պետական ոչ առևտրային կազմակերպությունը «Գորիսի պետական համալսարան» հիմնադրամի վերակազմավորելու մասին Կառավարության որոշման արդյունքում կընդլայնվեն համալսարանի զարգացման հնարավորությունները՝ ապահովելով կրթության որակի բարելավում, ուսումնագիտական ներուժի զարգացում՝ գիտության և կրթության ոլորտի արդի զարգացումներին համապատասխան: